Studie toon afgelope vyf jaar die warmste nógŉ Gletser in Antarktika. Foto: Mark Brandon Verlede jaar was die vierde warmste jaar sedert daar in 1880 begin is om amptelik rekord van temperature te hou. Dié aankondiging is Woensdagaand deur Nasa en die Amerikaanse Nasionale Oseaniese en Atmosferiese Administrasie (Noaa) gedoen. Die wêreldwye temperatuur word jaarliks deur dié instansies geanaliseer. In 2018 was die oppervlaktemperatuur 0,83 °C warmer as die gemiddelde. Hoewel dit nie so warm was as in 2015, 2016 en 2017 nie – was die afgelope vyf jaar saam die warmste vyf jaar op rekord. Dié vorige jare was almal van die warmste jare nóg – met 2016 wat die warmste was. Sekere wêrelddele ervaar intense droogte terwyl ander dele te veel reën of sneeu kry – ŉ kenmerk van klimaatsverandering. Sedert 1880 het die wêreldwye oppervlaktemperatuur met 1 °C gestyg. Dit is hoofsaaklik weens aardverhitting en menslike aktiwiteite. Van die ergste verhitting is in die Arktiese en Antarktiese streke waar die ysplate smelt. Op ander plekke is daar meer veldbrande en hittegolwe, terwyl ander streke kouer winters en meer oorstromings ervaar. Die metings word by 6 300 weerstasies reg oor die aarde geneem en ŉ algoritme word gebruik om die veranderings te bepaal. In ander navorsing wat dié week in die vakjoernaal Nature gepubliseer is, word gewys die ysplate wat in Groenland en Antarktika smelt, sal wêreldwyd ŉ groot invloed hê. Namate die ys smelt, vertraag dit die Atlantiese Oseaan se sirkulasie en vang warm water vas onder die oppervlak van die Suidelike Oseaan. So gaan nog ys verlore. Die ys wat smelt verander die temperatuur in die atmosfeer en oseane wat nog meer sal lei tot uiterste weersomstandighede. Die seevlak wat styg en ysplate wat smelt vind reeds plaas, en het die afgelope jare toegeneem. Die nuwe navorsing wys dit sal aanhou, self al stabiliseer die klimaat. Die enigste manier om dit te beëindig is om drasties kweekhuisgasse te verminder. Die impak van klimaatsverandering word reeds gevoel, volgens Nasa, met oorstromings aan die kus, hittegolwe, intense humiditeit en die ekosisteem wat verander.